Source: https://deed.sk/clanok-s/najvyssi-sud-definitivne-zastavil-tazbu-uranu-v-lokalite-cermel-%E2%80%93-jahodna/7251/?navrh
Timestamp: 2020-05-26 06:53:38+00:00
Document Index: 4387121

Matched Legal Cases: ['súd ', 'súd ', 'súd ', 'súd ', 'Súd ', 'súd ', 'súd ', 'súd ']

DEED.sk - Najvyšší súd definitívne zastavil ťažbu uránu v lokalite Čermeľ – Jahodná
Ekonomika / 31. január 2018
Najvyšší súd definitívne zastavil ťažbu uránu v lokalite Čermeľ – Jahodná
KOŠICE 31. januára (WebNoviny.sk) – V lokalite Čermeľ – Jahodná sa urán ťažiť nebude. Najvyšší súd (NS) SR definitívne rozhodol o nepredĺžení platnosti geologického prieskumu uránu v prímestskej rekreačnej lokalite Jahodná pri Košiciach.
Ako v stredu informovala Alexandra Važanová z kancelárie NS SR, ukončil tak súdne konanie a potvrdil zákonnosť rozhodnutia Ministerstva životného prostredia (MŽP) SR.
„V dlhoročnom spore v súvislosti s ťažbou uránu dal bodku až Najvyšší súd Slovenskej republiky. Senát správneho kolégia najvyššieho súdu definitívne rozhodol o nepredĺžení platnosti vyhľadávacieho a podrobného ložiskového geologického prieskumu uránu a ďalších rádioaktívnych nerastov v lokalite pri Košiciach, Čermeľ – Jahodná,“ uviedla Važanová.
Súd dal za pravdu dotknutým občanom
Dodala, že najvyšší súd sa pri rozsudku oprel najmä o fakt, že spoločnosť nijako nepreukázala, že doteraz stanovená desaťročná lehota objektívne nepostačovala na ukončenie geologického prieskumu. Zároveň spoločnosť nepreukázala ani objektívnu nevyhnutnosť na ďalšie predĺženie. V predmetnej veci najvyšší súd rozhodol 8. novembra 2017. Proti tomuto rozsudku nie je prípustný opravný prostriedok.
Štyri súdne spory
„Ďalšie tri, o ktorých vieme, sa týkajú prieskumného územia (PÚ) Kamenné (vzácne zeminy), PÚ Spišská Nová Ves (urán) a PÚ Spišská Nová Ves (vzácne zeminy). V nich podľa našich informácií ešte nebolo rozhodnuté. Zároveň nanovo prebieha na MŽP konanie o návrhu na určenie nového PÚ Kamenné (nerasty, z ktorých možno priemyselne vyrábať kovy), kde navrhovateľom je znovu Ludovika Energy,“ povedal Rovinský. Vysvetlil, že PÚ Kamenné sa nachádza v tej istej oblasti ako PÚ Čermeľ - Jahodná a zahŕňa celú plochu chráneného ložiskového územia urán-molybdénových rúd na Jahodnej.
Povolenie skončilo v roku 2015
Spoločnosť Ludovika Energy vykonávala geologický prieskum v lokalite Jahodná – Čermeľ od roku 2005. Proti aktivitám spoločnosti Ludovika Energy a jej zámeru ťažiť v košickej prímestskej rekreačnej oblasti sa v roku 2005 zdvihla vlna občianskych protestov. Platnosť doterajšieho povolenia na prieskumné práce pre spoločnosť Ludovika sa skončila v apríli 2015.
Prvé povolenie dostala spoločnosť Ludovika Energy na prieskum uránovo-molybdénových rúd v roku 2005, platnosť povolenia sa skončila v roku 2009 a následne spoločnosť žiadala dvakrát o predĺženie prieskumných prác. Po roku 2015 žiadala ministerstvo životného prostredia o predĺženie lehoty prieskumu o ďalších desať rokov, teda až do roku 2025. V tom jej však ministerstvo nevyhovelo.
Od samého začiatku aktivisti a široká verejnosť boli proti prieskumu. Protestná kampaň, ktorá trvala prakticky od roku 2005 až doposiaľ vyvrcholila petíciou proti prieskumu a ťažbe ložiska uránu na Jahodnej, ktorú popísalo okolo 100-tisíc ľudí a 40 samospráv. Proti zámeru boli okrem iných aj Košický samosprávny kraj, mesto Košice, viaceré mestské časti a obce, ktorých zastupiteľstva prijali uznesenie o odmietnutí týchto zámerov.
Zdroj: Webnoviny.sk - Najvyšší súd definitívne zastavil ťažbu uránu v lokalite Čermeľ – Jahodná © SITA Všetky práva vyhradené.
Výzva vicepremiéra Rašiho objavila riešenie Cviker, vizualizácie projektov už používa mesto Poprad